২০০২ আন্তর্মহাদেশীয় কাপ
২০০২ আন্তর্মহাদেশীয় কাপ হচ্ছে ২০০২ সালের ৩রা ডিসেম্বর তারিখে আয়োজিত একটি ম্যাচ, যেখানে ২০০১–০২ উয়েফা চ্যাম্পিয়নস লীগ বিজয়ী স্পেনীয় ক্লাব রিয়াল মাদ্রিদ এবং ২০০২ কোপা লিবের্তাদোরেস বিজয়ী প্যারাগুয়ের ক্লাব অলিম্পিয়া মুখোমুখি হয়েছিল। আন্তর্মহাদেশীয় কাপের ইতিহাসে প্রথমবারের মতো ম্যাচটি জাপানের ইয়োকোহামা শহরের আন্তর্জাতিক স্টেডিয়াম ইয়োকোহামায় আয়োজিত হয়েছিল। এই ম্যাচটি অলিম্পিয়া এবং রিয়াল মাদ্রিদের উভয় ক্লাবের জন্যই একটি বিশেষ উপলক্ষ ছিল, কেননা উভয় ক্লাবই ২০০২ সালে তাদের শতবর্ষ উৎযাপন করেছে। রিয়াল মাদ্রিদ আক্রমণভাগের খেলোয়াড় রোনালদো এই ম্যাচের ম্যান অফ দ্য ম্যাচের পুরস্কার জয়লাভ করেছিল। ম্যাচের ১৪তম মিনিটে রোনালদো করা গোলের মাধ্যমে রিয়াল মাদ্রিদে ম্যাচে এগিয়ে যায়। পরবর্তীতে ৮৪তম মিনিটে গুতির করা গোলের মাধ্যমে রিয়াল মাদ্রিদ ২–০ গোলে তাদের জয় নিশ্চিত করে।